રાહુલ ગાંધી કે કોંગ્રેસ જો ખરે-ખર ખેડુતોનુ ભલુ ઇચ્છતા હોય તો ખેડુત યાત્રા અને ખેડુતોની લોન માફી જેવા તાયફા બંદ કરીને પોતાની દાદી ઈન્દિરા ગાંધીને અનુસરવાની જરૂર છે. રાજકીય રીતે ગમે તેટલો વિરોધ હોય પણ એક વાત સ્વિકારવી જ પડે તેમ છે કે ઈન્દીરા ગાંધી ભારતના એક માત્ર એવા વડાપ્રધાન હતા જેમણે રાજકારણની ઉપર ઉઠીને ખેડુતોના હીતમાં નિર્ણય લીધા હતા. ‘જમીન ટોચ મર્યાદા ધારો’, ‘વાવે તેની જમીન, ખેડે તેનુ ખેતર’ જેવી યોજનાઓ તેનુ ઉદાહરણ છે. આ એજ સમય હતો જ્યારે દેશમાં શાહુકાર પ્રથાને તોડી પાડવામાં આવી હતી. ગરીબ ખેડુતો અને ખેતમજુરોને જમીન માલીકીના હક આપવામાં આવ્યા હતા. પરંતુ દુઃખ સાથે કહેવુ પડી રહ્યુ છે કે આજે ફરી એક વાર શાહુકાર અને જાગીરદાર જેવી પ્રથાઓ સ્થાપિત થઈ ચુકી છે. માત્ર ફરક એટલો છે કે પહેલા આ પ્રથા નિચ્ચીત જ્ઞાતિઓ સાથે સંકળાયેલી હતી, જે હવે રાજકારણીઓની આજુબાજુ વણાઈ ગઈ છે. તેમજ તેની આડમાં ખેડુતો અને ખેત મજુરોનુ શોષણ થઈ રહ્યુ છે. તેમજ આ પ્રથા જ્યાં સુધી નાબુદ નહી થાય ત્યાં સુધી હું છાતી ઠોકીને કહી શકુ છુ કે ગમે તેટલી લોન માફ કરો.. ગમે તેટલી સબસીડી આપો.. ગમે તેવી યોજનાઓ લાવો.. ન તો આ દેશમાં ખેડુતોનુ ભલુ થશે કે ન તો ખેડુતોની આત્મહત્યા અટકશે…